b'\n_START_ARTICLE_\nHati (Anatolija)\n_START_PARAGRAPH_\nHati so bili starove\xc5\xa1ko ljudstvo iz osrednje Anatolije v sedanji Tur\xc4\x8diji. Omenjeni so \xc5\xbee v obdobju Sargona Akadskega (okoli 2300 pr. n. \xc5\xa1t.), potem pa so jih do okoli 2000-1700 pr. n. \xc5\xa1t. postopoma absorbirali indoevropski Hetiti.\n_START_SECTION_\nZgodovina\n_START_PARAGRAPH_\n"De\xc5\xbeela Hati" je najstarej\xc5\xa1e znano ime osrednje Anatolije. Na asirskih klinopisnih tablicah iz obdobja Sargona Akadskega (okoli 2350-2150 pr. n. \xc5\xa1t.), odkritih v Mezopotamiji, je Hati omenjen kot hatti matu. Na tablicah je zapis, da asirsko-akadski trgovci prosijo za pomo\xc4\x8d kralja Sargona. V asirskih kronikah se je naziv hatti matu uporabljal pribli\xc5\xbeno 1500 let do leta 630 pr. n. \xc5\xa1t. Po kasnej\xc5\xa1ih hetitskih zapisih se je Sargon Veliki vojskoval z luvijskim kraljem Nurdagalom iz Buru\xc5\xa1ande, njegov naslednik Naram-Sin pa s hatskim kraljem  Pambo in \xc5\xa1estnajst drugimi kralji iz anatolske konfederacije._NEWLINE_Uporaba izraza Prahetiti za Hate je nepravilna. Hetiti so bili takrat znani kot Ne\xc5\xa1ili \xe2\x80\x93 tisti, ki govorijo jezik ne\xc5\xa1e. Hetitski jezik je bil indoevropski in se je razlikoval od hatskega. Hetiti so za svoje novoustanovljeno kraljestvo privzeli naziv De\xc5\xbeela Hati. Hati so se nazadnje zlili z ljudstvi, ki so govorila indoevropske jezike, kot so hetitski, luvijski in palajski._NEWLINE_Hati so bili organizirani v mestne dr\xc5\xbeave in majhna kraljestva ali kne\xc5\xbeevine. Mesta so bila dobro organizirana in vodena po  teokratskih na\xc4\x8delih.\n_START_SECTION_\nJezik\n_START_PARAGRAPH_\nHati so govorili  neindoevropski hatski jezik. Nekateri sodobni jezikoslovci so prepri\xc4\x8dani, da je bila hat\xc5\xa1\xc4\x8dina sorodna s severozahodnokavka\xc5\xa1kimi jeziki._NEWLINE_Do zdaj je bilo odkritih pribli\xc5\xbeno 150 kratkih hatskih besedil, pisanih na glinaste tablice s hetitskim klinopisom. Hatski voditelji so morda zaposlovali pisarje, ki so pisali v stari asir\xc5\xa1\xc4\x8dini. Ekrem Akurgal o tem pravi: "Anatolski knezi so za trgovanje z Mezopotamijo, na primer s Kane\xc5\xa1em (K\xc3\xbcltepe), uporabljali pisarje, ki so obvladovali asir\xc5\xa1\xc4\x8dino". Od 21. stoletja pr. n. \xc5\xa1t.  do sredine 18. stoletja pr. n. \xc5\xa1t. je imela Asirija v Hatiju, na primer v Hatumu in Zalpi, organizirane trgovske postaje._NEWLINE_Znanstveniki so bili dolgo \xc4\x8dasa prepri\xc4\x8dani, da je v osrednji Anatoliji v 3. tiso\xc4\x8dletju pr. n. \xc5\xa1t. prevladovalo domorodno predindoevropsko ljudstvo Hati. Povsem mogo\xc4\x8de je, da so bili takrat tam  naseljeni tudi indoevropsko govore\xc4\x8di prebivalci. Jezikoslovka Petra Goedegebuure trdi, da se je v osrednji Anatoliji pred prihodom Hetitov razen hatskega \xc5\xbee dolgo govoril tudi indoevropski jezik, verjetno luvijski._NEWLINE_Hat\xc5\xa1\xc4\x8dina je proti koncu novohetistkega obdobja postala manj\xc5\xa1inski jezik, vendar se je ohranila najmanj do konca 14. stoletja pr. n. \xc5\xa1t.\n_START_SECTION_\nReligija\n_START_PARAGRAPH_\nHatska religija je segala v kameno dobo. Vklju\xc4\x8devala je \xc4\x8da\xc5\xa1\xc4\x8denje zemlje, ki jo je poosebljala boginja mati. Hati so jo \xc4\x8dastili, da bi jim zagotovila obilen pridelek in dobro po\xc4\x8dutje. V hatskem  panteonu so bili \xc5\xa1e bog groma Taru v podobi bika,  boginja  sonca Furu\xc5\xa1emu ali Vurun\xc5\xa1emu v podobi leoparda in ve\xc4\x8d drugih elementarnih bogov. Na reliefih v  \xc3\x87atalh\xc3\xb6y\xc3\xbcku je upodobljena \xc5\xbeenska, ki rojeva bika, se pravi boginja-mati Kataha ali Hanahana, mati boga groma Taruja._NEWLINE_Hetiti so velik del hatskega panteona vklju\xc4\x8dii v svoja verska prepri\xc4\x8danja. James Mellaart trdi, da se je avtohtona anatolska religija vrtela okoli koncepta vode in zemlje. Slikovni in pisni viri ka\xc5\xbeejo, da je bil za prebivalce Anatolije najpomembnej\xc5\xa1i zemeljski bog vode. Z vodo in zemljo so bili povezani tudi \xc5\xa1tevilni drugi bogovi.  Zemeljski bog vode se je s hetitskim klinopisom na splo\xc5\xa1no pisal z \xe1\xb5\x88IM. Anatolski bogovi groma so se pisali s pribli\xc5\xbeno sto razli\xc4\x8dicami \xe1\xb5\x88U, povezanimi ali s Hati ali s krajevnimi imeni._NEWLINE_Hetitske legende o Telipinuju in ka\xc4\x8dastem zmaju Ilujanki imajo svoj izvor v hatski civilizaciji.'